CELEX: 52015PC0325
Language: fi
Date: 2015-07-06
Title: Ehdotus NEUVOSTON PÄÄTÖS julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen julkisia hankintoja koskevaan sopimukseen

EUROOPAN KOMISSIO
            Bryssel 6.7.2015
            COM(2015) 325 final
            2015/0142(NLE)
            Ehdotus
            NEUVOSTON PÄÄTÖS
            julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen julkisia hankintoja koskevaan sopimukseen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Moldovan tasavalta esitti 7. tammikuuta 2002 julkisia hankintoja koskevaan WTO:n sopimukseen (jäljempänä ”GPA-sopimus”) liittymistä koskevan hakemuksen. Se toimitti soveltamisalaa koskevat tarkistetut tarjoukset 13. syyskuuta 2012, 16. tammikuuta 2014 ja 24. kesäkuuta 2014.
            
            
               Komissio neuvotteli unionin puolesta useita Moldovan tasavallan esittämiä markkinoiden avaamista koskevia sitoumuksia sekä kahdenvälisesti että julkisia hankintoja käsittelevässä WTO:n komiteassa (jäljempänä ”GPA-komitea”).
            
            
               Tämän jälkeen Moldovan tasavalta esitti lopullisen tarjouksensa GPA-komitealle 27. toukokuuta 2015. Jäljempänä esitetään yhteenveto Moldovan tasavallan lopullisesta tarjouksesta sekä komission arvio siitä.
            
            
               Päätöksellä annetaan komissiolle valta esittää unionin kanta Moldovan tasavallan liittymisestä GPA-komiteaan. 
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Kyseessä on standardimenettely, jota noudatetaan, kun komission on esitettävä kolmannen maan liittymistä koskeva unionin kanta GPA-komiteassa.
               
            
            
               •Johdonmukaisuus suhteessa unionin muuhun politiikkaan
            
            
               Ei sovelleta.
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdan mukaan neuvosto tekee komission ehdotuksesta päätöksen unionin puolesta esitettävän kannan vahvistamisesta, kun kansainvälisellä sopimuksella perustetun elimen on tehtävä päätös, jolla on oikeusvaikutuksia. GPA-komitean päätös, jossa vahvistetaan Moldovan tasavallan liittymisehdot, kuuluu SEUT-sopimuksen 218 artiklan 9 kohdan soveltamisalaan, koska päätös tehdään kansainvälisellä sopimuksella perustetussa elimessä ja koska sillä on oikeusvaikutuksia.
            
            
               •Toissijaisuusperiaate (muun kuin yksinomaisen toimivallan osalta) 
            
            
               EU:lla on yksinomainen toimivalta kaupan liitännäistoimenpiteiden alalla. Yhteiset unionin tason toimet ovat paras tapa toimia kolmansia maita koskevissa asioissa.
            
            
               •Suhteellisuusperiaate
            
            
               Ei sovelleta.
            
            
               •Sääntelytavan valinta
            
         
         
            
               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdan mukaan neuvosto tekee komission ehdotuksesta päätöksen unionin puolesta esitettävän kannan vahvistamisesta, kun kansainvälisellä sopimuksella perustetun elimen on tehtävä päätös, jolla on oikeusvaikutuksia.
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/kuntotarkastukset
            
            
               Ei sovelleta.
            
            
               •Sidosryhmien kuuleminen
            
            
               Ei sovelleta.
            
            
                •Asiantuntijatiedon käyttö
            
            
               Ei sovelleta.
            
            
               •Vaikutusten arviointi
            
            
               Kolmannen maan liittyminen kansainväliseen sopimukseen, jonka sopimuspuoli unioni on, ei edellytä vaikutusten arviointia.
            
            
               •Sääntelyn tila ja yksinkertaistaminen
            
            
               Ei sovelleta.
            
            
               •Perusoikeudet
            
            
               Ei sovelleta.
            
            
               4.TALOUSARVIOVAIKUTUKSET
            
            
               Ei ole.
            
            
               5.MUUT SEIKAT
            
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               Ei sovelleta.
            
            
               •Perusteluasiakirjat (direktiivien osalta)
            
         
         
            
               Ei sovelleta.
            
            
               •Yksityiskohtainen selvitys ehdotuksen säännöksistä
            
            
               Moldovan tasavallan lopullinen tarjous 
            
            
               Markkinoillepääsyä koskevat sitoumukset (soveltamisalaan kuuluvat hankintayksiköt, tavarat, palvelut ja rakennuspalvelut)
            
            
               Kynnysarvot
            
            
               Moldovan tasavallan eri liitteiden osalta tarjoamat kynnysarvot vastaavat GPA-sopimuspuolten soveltamia standardikynnysarvoja. Moldovan tasavalta säätää kuitenkin alaviitteissä kahden vuoden siirtymäajasta, joka koskee liitteiden 1–3 soveltamisalaan kuuluvien yksiköiden tekemiin tavara- ja palveluhankintoihin sovellettavia kynnysarvoja.
            
            
               Yksiköt
            
            
               Liitteessä 1 (valtionhallintoon kuuluvat hankintayksiköt) Moldovan tasavalta on esittänyt tyhjentävän luettelon valtionhallintoon kuuluvista yksiköistä, joiden hankintoihin GPA-sopimuspuolet voivat osallistua.  Tähän liitteeseen ei ole sisällytetty huomautuksia. Tavaroihin ja palveluihin sovellettavaksi kynnysarvoksi vahvistetaan 300 000 SDR liittymistä seuraavan ensimmäisen vuoden aikana ja 200 000 SDR toisen vuoden aikana.
            
            
               Moldovan tasavalta on sisällyttänyt liitteeseen 2 (”valtionhallintoon välillisesti kuuluvat yksiköt”) tyhjentävän luettelon paikallisista hankintaviranomaisista, jotka on määritelty paikallisesta julkishallinnosta 28. joulukuuta 2006 annetussa laissa N:o 436-XVI. Tätä liitettä koskevassa huomautuksessa Moldovan tasavalta on tarkentanut, että kyseisiin yksiköihin sisältyvät niiden alaisuuteen kuuluvat elimet ja organisaatiot, jotka ovat näiden viranomaisten valvonnassa tai määräysvallassa. Tavaroihin ja palveluihin sovellettavaksi kynnysarvoksi vahvistetaan 400 000 SDR liittymistä seuraavan ensimmäisen vuoden aikana ja 300 000 SDR toisen vuoden aikana.
            
            
               Liitteessä 3 (”muut yksiköt”) Moldovan tasavalta on myöntänyt GPA-sopimuspuolille pääsyn kaikkien sellaisten julkisoikeuden piiriin kuuluvien oikeudellisten yksiköiden (viranomaisten, laitosten ja säätiöiden) hankintoihin, jotka eivät ole luonteeltaan teollisia tai kaupallisia ja joiden hankinnat kuuluvat julkisyhteisöjen hankinnoista 13. huhtikuuta 2007 annetun lain N:o 96-XVI soveltamisalaan. Liite sisältää ohjeellisen luettelon näistä yksiköistä. 
            
            
               Lisäksi Moldovan tasavalta sisällyttää liitteen 3 mukaisesti  tarjoukseensa kaikki kansallisessa laissa tarkoitetut oikeushenkilöt, jotka toimivat yleishyödyllisten palveluiden alalla, joita ovat mm. juomaveden, sähkön ja/tai lämpöenergian tuotanto, kuljettaminen tai jakelu, satama- tai muut terminaalipalvelut, lentokenttäpalvelut, kaupunkiliikenne ja rautatieliikenne. Liite sisältää ohjeellisen luettelon tarjouksen piiriin kuuluvista yksiköistä. Tässä liitteessä ei esitetä varauksia.
            
            
               Tavaroihin ja palveluihin sovellettavaksi kynnysarvoksi vahvistetaan 600 000 SDR liittymistä seuraavan ensimmäisen vuoden aikana ja 500 000 SDR toisen vuoden aikana.
            
            
               Tavarat 
            
            
               Moldovan tasavallan luetteloimat tavarat ovat lähes identtiset EU:n tarjoamien tavaroiden kanssa. On syytä huomata, että Moldovan tasavalta on lisäksi sisällyttänyt liitteeseen 4 HS-luvut 36, 72, 88 ja 97. Moldovan tasavalta jättää kuitenkin tarjouksen ulkopuolelle kohdat 65.05, 82.08 ja 89.03. 
            
            
               Moldovan tasavalta on tehnyt lopulliseen tarjoukseensa muutoksia, joista viimeinen toimitettiin 27. toukokuuta 2015 ja jossa puolustusministeriön alaan kuuluvien tavara- ja varusteluokkien luetteloon lisättiin HS-luku 85 lukuun ottamatta kohtia 85.03, 85.13 ja 85.15.
            
            
               Palvelut
            
            
               Moldovan tasavallan esittämä tarjouksen piiriin kuuluvien palveluiden luettelo on EU:n luetteloa laajempi. Liitteeseen sisältyy kuitenkin vastavuoroisuutta koskeva huomautus, jonka mukaan nämä palvelut kuuluvat soveltamisalaan tietyn osapuolen osalta ainoastaan, mikäli kyseinen osapuoli on sisällyttänyt kyseiset palvelut omaan liitteeseensä 5.
            
            
               Rakennuspalvelut
            
            
               Liitteessä 6 Moldovan tasavalta on sisällyttänyt tarjoukseensa yhteisen tavaraluokituksen (CPC Prov.) koko alajakson 51. Tarjoukseen ei sisälly käyttöoikeusurakoita koskevia sopimuksia.
            
            
               Yleiset huomautukset
            
         
         
            
               Moldovan tasavalta on sisällyttänyt liitteeseen 7 kolme huomautusta. Huomautus 1 koskee maatalouden tukiohjelmien ja elintarvikeohjelmien edistämiseksi tehtyjä maataloustuotteiden hankintoja  ja vastaa  liitteeseen 7 tehdyn EU:n huomautuksen nro 1 ensimmäistä osaa. Kaksi muuta huomautusta eivät koske EU:ta.
            
            
               Moldovan tasavallan lainsäädäntö 
            
            
               Julkisia hankintoja koskeva Moldovan tasavallan lainsäädäntö on syrjimätön.  Siinä ei ole säännöksiä, joilla kotimaisia tuotteita ja toimittajia kohdeltaisiin suotuisammin kuin ulkomaisia tuotteita ja toimittajia. Vaikuttaa siltä, että Moldovan tasavallan hankintalainsäädäntö on avoin, läpinäkyvä ja syrjimätön, kuten GPA-sopimuksessa vaaditaan.
            
            
               Komission arvio Moldovan tasavallan tarjouksesta
            
            
               Moldovan tasavalta sisällyttää lopulliseen tarjoukseensa kattavasti valtionhallinnon yksiköt, valtionhallintoon välillisesti kuuluvat yksiköt sekä yleishyödyllisten palveluiden, tavaroiden, palveluiden ja rakennuspalveluiden alalla toimivat yksiköt. Näin ollen se on tyydyttävä ja hyväksyttävä. Sen julkisia hankintoja koskeva lainsäädäntö on GPA-sopimuksen mukainen.
            
            
               EU:ta koskevassa liiteosassa 1 tullaan huomioimaan erityisesti seuraavat Moldovan tasavallan liittymisehdot:
            
            
               Koska Moldovan tasavalta tarjoaa liitteessään 1 tyhjentävän luettelon yksiköistä, Moldovan tasavallan tavaroilla, palveluilla, tavarantoimittajilla ja palveluntarjoajilla olisi oltava vastaava pääsy EU:n sitoumusten mukaisille hankintamarkkinoille kuin EU:ta koskevassa liitteessä 1 olevan 2 jakson 2 kohdassa esitetään, mikä tarkoittaa pääsyä liitteessä 1 lueteltujen valtionhallintoon kuuluvien hankintaviranomaisten hankintoihin.
            
            
               Suositus
            
            
               Moldovan tasavallan liittymisen GPA-sopimukseen odotetaan vaikuttavan hyvin myönteisesti kansainvälisten hankintamarkkinoiden avaamiseen, koska se lisää GPA-sopimuspuolten lukumäärää ja kannustaa siten muita maita liittymään GPA-sopimukseen. Komissio suosittaa, että Moldovan tasavallan lopullinen tarjous hyväksytään edellä mainituin ehdoin.
            
            
               Näin ollen ehdotetaan, että komissio valtuutetaan esittämään julkisten hankintojen komiteassa Euroopan unionin kanta, jossa puolletaan Moldovan tasavallan liittymistä ja joka otetaan huomioon Moldovan tasavallan liittymistä koskevassa GPA-komitean päätöksessä.
            
            
            
               2015/0142 (NLE)
            
            
               Ehdotus
            
            
               NEUVOSTON PÄÄTÖS
            
            
               julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen julkisia hankintoja koskevaan sopimukseen
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen, 
            
            
               sekä katsoo seuraavaa:
            
            
               (1)Moldovan tasavalta esitti 7 päivänä tammikuuta 2002 julkisia hankintoja koskevaan WTO:n sopimukseen, jäljempänä ”GPA-sopimus”, liittymistä koskevan hakemuksen.
            
         
         
            
               (2)Soveltamisalaa koskevat Moldovan tasavallan sitoumukset vahvistetaan sen lopullisessa tarjouksessa, sellaisena kuin se on esitetty muutettuina GPA-sopimuspuolille 27 päivänä toukokuuta 2015.
            
            
               (3)Moldovan tasavalta sisällyttää lopulliseen tarjoukseensa kattavasti valtionhallinnon yksiköt, valtionhallintoon välillisesti kuuluvat yksiköt sekä yleishyödyllisten palveluiden, tavaroiden, palveluiden ja rakennuspalveluiden alalla toimivat yksiköt. Näin ollen se on tyydyttävä ja hyväksyttävä. Moldovan tasavallan liittymisehdot, jotka esitetään tämän päätöksen liitteessä, huomioidaan julkisten hankintojen komitean, jäljempänä ’GPA-komitea’, Moldovan tasavallan liittymisestä tekemässä päätöksessä.
            
            
               (4)Moldovan tasavallan liittymisen GPA-sopimukseen odotetaan vaikuttavan myönteisesti julkisten hankintojen markkinoiden kansainväliseen avaamiseen.
            
            
               (5)GPA-sopimuksen XXII artiklan 2 kohdan mukaan jokainen WTO:n jäsen voi liittyä GPA-sopimukseen kyseisen jäsenen ja sopimuspuolten välillä sovittavin ehdoin sekä GPA-komitean päätöksessä määritetyin ehdoin.
            
            
               (6)Sen vuoksi on tarpeen vahvistaa GPA-komiteassa unionin puolesta esitettävä kanta Moldovan tasavallan liittymiseen,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Julkisten hankintojen komiteassa Euroopan unionin puolesta esitettävä kanta on hyväksyä Moldovan tasavallan liittyminen julkisia hankintoja koskevaan sopimukseen tämän päätöksen liitteessä esitetyin erityisin liittymisehdoin.
            
            
               2 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
      
    ---documentbreak--- 
      
         
               EUROOPAN KOMISSIO
            Bryssel 6.7.2015
            COM(2015) 325 final
            LIITE
            asiakirjaan
            ehdotus neuvoston päätökseksi
            julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen julkisia hankintoja koskevaan sopimukseen
            
               
         
         
            
               LIITE
            
            
               MOLDOVAN TASAVALLAN GPA-SOPIMUKSEEN LIITTYMISTÄ KOSKEVAT EU:N EHDOT
            
            
               Muutetaan liiteosassa I olevassa Euroopan unionia koskevassa liitteessä 1 olevan 2 jakson 2 kohta (”EU:n jäsenvaltioiden valtionhallintoon kuuluvat hankintaviranomaiset”) seuraavasti Moldovan tasavallan liittyessä julkisia hankintoja koskevaan sopimukseen: 
            
            
               ”2. Seuraavien valtionhallintoon kuuluvien hankintaviranomaisten hankinnoissa tulevat kysymykseen tavarat, palvelut, tavarantoimittajat ja palveluntarjoajat, jotka ovat peräisin Israelista, Moldovan tasavallasta ja Montenegrosta.”